कोंकण से ले कर पूरे दक्षिण में काले या साँवले लोगों को गोरे पीतवर्णी कोंकणस्थ ब्राह्मणों से रोज अपमानित होना पड़ा। लेकिन सौन्दर्य बोध वही रहा। विजयी लेकिन शासकों के रंग-रूप के प्रति आकर्षण से यह सौंदर्य बोध बना है। इसलिए सामान्य रंग-रूप वाले लड़कों के परिवार वालों की यही ख्वाहिश होती है कि लड़की ऐसी मिले जिससे वे ‘ऊपर वालों’ में शामिल हो जाएँ। यह सचेत भले न हो लेकिन हमारे अवचेतन में गहरे पैठा है जिसका पूरा बोध बाजार को है। वह धीरे से यह कुंठा हमारे मन में भरता है। फिर एक बड़ा-सा होर्डिंग - कॉलेज में रोज दिखें गोरी-निखरी, पूरे हफ्ते लगाएँ, फलां क्रीम। इस होर्डिंग पर एक गोरे रंग की युवती का चित्र भी लगा हुआ है। इस तरह के विज्ञापन आम भारतीय की कुंठा पर मुहर लगा देते हैं। फिर रहें परेशान, झेलें अपमान।